Hulle storm en druk jou uit die pad by deure ook. Ek sê altyd, die wiel draai en hulle beurt gaan ook kom.
Dis ‘n ware woord wat jy hier spreek Toorts. Dit lyk my die ouers is deesdae bang vir die kinders en gee hulle hul sin met alles. Dan verwag hulle die onderwysers moet vir die jonges maniere leer. Dis iets wat jy van kleins af moet indril.
Jy praat baie waar. Ouers ís bang vir hulle kinders en dit het net te maklik geraak om hulle verantwoordelikhede af te wentel na ander, wat hulle dan kan blameer as dinge nie reg is nie.
Hester my dogter is nou so moeg vir skoolhou. Sy sê sy het onderwys geswot om kinders te onderrig nie om hulle maniere te leer nie.
Ek het een keer die kinders lank na skool gehou. Dit was ‘n ‘raas’periode, altyd die laaste 10 min van die dag. Ek weet nou nog nie wat die doel van die periode was nie. Hul het nie die klok hoor lui nie en ek het nie vir hulle gesê nie. Toe hul dit uiteindelik agtergekom het en mekaar stil gekry het, het ek vir hulle gesê dat hul vir hul ouers moet sê dat die rede hoekom hulle laat was, omdat húlle hulle nie maniere geleer het nie. Geen haan het agterná gekraai nie.
Ek kan nie verstaan hoe dinge so skielik so skeef geloop het nie. Aan die ander kant, 50 jaar (sedert ek skoolgegaan het) is seker ook nie “vinnig” nie. Nogtans.